Mérleg játszmák

Játszmákat akkor indítunk, ha célunkat – a nyílt kommunikációtól s a vele járó esetleges konfrontációtól tartva – fondorlatos és rejtett kerülőutak segítségével kívánjuk elérni. S mert a Mérleg semmitől sem irtózik jobban, mint a konfliktusoktól, ezért gyakran nyúl a játszma eszközéhez.
Ennek legenyhébb fajtája – melyet akár időtöltésnek is tekinthetnénk, ha leleplezése nem keltene bennünk kellemetlen érzéseket (ez ugyanis a játszmák ismérve) – a „Lúdanyó meséi”. Ártatlan füllentésekről van szó, a megtörténtek kiegészítéséről és átszínezéséről, amelynek célja nyilvánvalóan a figyelem és az érdeklődés felkeltése. Ennek fűzött és bőrkötéses változata az „Ezeregyéjszaka meséi”, melynek során csodálatos, elképesztő és bizarr kalandok kerülnek előadásra a Mérleg tálalásában. A hallgatóban csak nagy-nagy sokára üti fel a fejét a zöld szemű gyanú, hogy mindvégig az orránál fogva vezették, s a szövevényes saga az első betűtől az utolsóig csupán a fantázia terméke. Ám aki ebben rút becsapást vagy aljas manipulációt gyanít, azt meg kell nyugtassam: e konfabuláció a Mérleg kényszeres tevékenysége csupán, amelyben (legalábbis ő úgy tekinti) mindenki egyenlő mértékben megkapta azt, amire vágyott: mi egy izgalmas történetet, ő pedig a hősnek kijáró csodálatot és elismerést.

A Mérleg szívesen avat be másokat dilemmáiba azzal a céllal, hogy azok mondják ki helyette az „igent” vagy a „nemet”. A helyzetet bonyolítja, hogy a Mérleg tulajdonképpen és titokban már régen döntött: pontosan tudja, mit szeretne hallani. Ez okból indítja a „Szócső” elnevezésű manővert, amely csak ritka esetekben fajul játszmává. Ilyenkor kikéri egy másik ember véleményét valamilyen eldöntendő ügyben, és közben – látszólag a további információadás buzgó szándékától vezérelve – oly módon befolyásolja, hogy az, még ha akarna se volna képes más megoldást kínálni számára, mint amit ő már korábban elhatározott.
A Mérleg alapvetően társas lény, így kényelmetlen vagy unalmas feladatainak elvégzésébe bámulatos könnyedséggel von be másokat. Játszmaszinten ennek enyhébb formája az „Egyedül nem megy”, kiteljesedettebb változata pedig a „Kőleves”. Ez utóbbi arra a mesére utal, amikor egy vándor úgy főz levest egy kődarabból a falu szeme láttára, hogy ízesítés címén folyvást ezt-azt belerakat a fazékba. Végül a pompás ételért, amelyet mások főztek, mindenki neki hálás, őt ünnepli.

Az asztrológiai jegyek közül a Mérleg rendelkezik a legtöbb párkapcsolati játszmával. Már kapcsolatainak kezelése is gazdag játszmaelemekben. Ezek összefoglaló neve: „Varródoboz”. Ugyanis mint egy varróskatulyában, amelyben egy idő után fonal, zsinór és cérna áttekinthetetlenül és reménytelenül összegubancolódik, úgy lesznek a Mérleg környezetében követhetetlenek, átláthatatlanok és kibogozhatatlanok a kapcsolati szálak. Mert a díszes kis dobozból csupán egyvalami hiányzik: az olló. Így hát a Mérleg életében minden kötés és kapcsolat vég nélkül fenntartható és fenntartandó, akár párhuzamosan és többszörösen is, egészen a teljes összeszövöttség állapotáig, amelyet (megfelelő eszköz híján) elvágni, kibogozni nem tud – vagyis képtelen bármiféle szakításra. Az is igaz, hogy a kapcsolatok szövevényében rekedt partnerek sem veszik elő szabadulásuk érdekében a kisollót, ugyanis e terhes kötés még mindig ezerszer édesebb számukra, mint az elválás keserű gyötrelme („Mézesmadzag”). 
Kapcsolati játszma még a „Lovagi torna”, amelyhez alapesetben két, egyformán esélyes udvarló szükséges. A játszma bevezetőjeként a Mérleg leány ártatlan őzgidatekintettel tudatja mindkettőjükkel, hogy képtelen közöttük dönteni. A férfiak azon nyomban kardot rántanak, s hősi viaskodásba kezdenek, hogy bebizonyosodjék, ki közülük az egyedül méltó és érdemes. A várkisasszony általában az ablakából nézi a küzdelmet, s a nemes lovagok olyannyira el vannak foglalva azzal, hogy előnyös főtartással osszanak ütést és védjenek ki vágást, hogy észre sem veszik, mikor a leányszoba árnyékos hátterében már új szereplő, egy hetyke bajszú sziluett pomádézza haját a fésülködőtükör előtt. 

Őszintébb, bár semmivel sem kíméletesebb játszma a „Csiki-csuki”. Ebben a Mérleg először emelkedő hangsúllyal „igent” mond (bárkinek bármire), ám kisvártatva ereszkedő hangsúllyal hozzáteszi: „de mégsem”. A másik fél erre megzavarodik, először magyarázatot vár, azután úgy gondolja, talán nem tett meg mindent az adott ügy érdekében, s elhatározza, ezúttal belead apait-anyait. A Mérleg ennek láttán meghatódik, megbillen, és így szól: „Igen…” – csakhogy ismét emelkedő hangsúllyal (a folytatás kitalálható).

A Mérleg által preferált kapcsolati manőverek a „Várószoba” játszmában összegződnek. Ebben a Mérleg képtelen akár igent, akár nemet mondani a rajongóinak (lásd „Lovagi torna”, „Csiki-csuki”), azok pedig türelmük és vérmérsékletük szerint csak ülnek a lelki várószobában, egyre csak ülnek, s csüggedő reménnyel arra várnak, hogy az ajtó egyszer mégiscsak kinyílik, és szólítják őket.

Nem állíthatjuk, hogy a Mérleg előbb-utóbb nem válik maga is áldozatává saját játszmáinak (mert ugye addig jár a korsó a kútra…), ám az szinte hihetetlen, hogy vesztes helyzetét hogyan képes azon nyomban egy újabb játszma kiindulópontjává tenni. Ez a „Sárba tiport igazgyöngy”, melyben a kedves és szelíd Mérleg a zord körülmények, valamint a durva és szívtelen emberek áldozataként tekintget körbe a (természetesen azon nyomban felbukkanó) megmentőt keresve. S bár a régi nagy gubanc a sárban hever, íme, itt egy tiszta, naiv tekintetű ember, aki készséggel áll neki hősünkkel új fonalat gombolyítani. 

Mérleg sorskönyvek

A Mérleg győztes típusú életforgatókönyveinek vázát a népszerűség és a személyes sikerek alkotják. Ezek a mindenki által ismert „Médiasztár”, „Topmodell”, „Popcsillag”, „Az iroda kedvence” és az „Engem mindenki szeret” sorskönyvek. 

A vesztes típusú Mérleg forgatókönyvek elsősorban kapcsolati játszmákra épülnek. A „Cukormáz” azt az utólag elhamarkodottnak tartott döntést vonja be, amelynek következményeképp a Mérleg (akarata ellenére) mégiscsak feketén-fehéren felvállal egy párkapcsolatot. Márpedig amire ő igent mond, az csak a legnagyszerűbb társulás lehet – ott nem üthet tanyát gond, feszültség vagy probléma (lásd „Ezeregyéjszaka” vagy „Lúdanyó meséi”). Az ilyesmit hallgatva az ember először csak kékül-sárgul az irigységtől, míg véletlenül meg nem kaparja a cukormázat – viszont ami akkor előbukkan, az gyakran több mint zavarba ejtő. 

Ehhez igen hasonló a nem-nyertes típusú „Rivaldafény” sorskönyv, melynek tulajdonosa úgy éli az életét, mintha egy színpadon kellene játszania szerepét valamely láthatatlan és szüntelenül jelen lévő közönség elvárása szerint. A Mérleg e szerepnek tökéletesen meg is felel, éppen csak őszinteségével, spontaneitásával és boldogságával fizet érte.  

Skorpió játszmák

Elgondolkodtató, hogy még a modern pszichológiai asztrológia képviselői is mily előszeretettel használják a vámpír vagy az ördög figuráját a Skorpió szimbólumaként. Pedig egy alaptípushoz tartozás semmiképp nem jelent, nem jelenthet erkölcsi kategóriát. Igaz viszont, hogy a Skorpió energiái éppen ott mozognak, ahol a legalacsonyabb az emberi lélek fájdalomküszöbe. Ha megértjük, hogy a jegy alapvető motivációja és életben tartója az intenzitás, vagyis a lelki magasfeszültség, beláthatjuk, hogy ezerszer könnyebb a
folytonos szenvedés állapotát fenntartani, mint a perzselő és olvadásfokon izzó boldogságét. 
A Skorpiónak élet, elevenség, láz kell, izgalmi állapot, örvény. Így aztán ha egy párkapcsolat – a Skorpió megítélése szerint – ellaposodik vagy állóvízzé válik, ő e pocsolyát nyomban felkavarja, és biztos, ami biztos, belecsúsztat még egy-két tűhegyes fogú piranhát is. A vétlen és gyanútlan partner, vérző lábát pánikban kapkodva, sokáig fel sem fogja, tulajdonképpen mi is történt vele („Piranha” játszma).

Más változatban a Skorpió hűvössé és távolságtartóvá válik, csak hogy megint átélhesse a hódítás vagy a meghódítottság izgalmát, és hogy dühöt, féltékenységet, szenvedélyt vagy szenvedést váltson ki a másikból. Ez a „Jégember” játszma, amelyben a Skorpió egyik napról a másikra érzelmileg valósággal megfagy, s színtelen hangon közli társával végérvényes elhidegülését vagy egy másik személy iránt táplált olthatatlan szerelmét. A partner ilyenkor rendszerint elsápad, remegni kezd, s minden kétségbeesését, félelmét a Skorpióra önti, aki ezt titkon élvezettel hallgatja. A Skorpió ezután (a várható érzelmi nyereség függvényében) akár újból izzásba kezd, s míg jege sisteregve gőzzé válik, a kapcsolat kétüléses robogója a parkoló vágányról sivító kerekekkel újfent beviharzik a kísértetkastély rémítő, ismeretlen sötétjébe. 

A „Délibáb” játszmában – a fentiekkel ellentétben – a Skorpió sohasem válik elérhetővé az őrá vágyó partner számára, aki úgy kergeti-üldözi őt, mint szomjas vándor az oázis délibábját. Egy biztos: az érzelmek ellaposodásától itt sem kell tartani.

Más párkapcsolati mélyrétegeket világít meg a „Plüssnyúl” sorskönyvi játszma. Ennek során a Skorpió szemet vet a réten gondtalanul játszadozó plüssnyuszira, és megkérdezi tőle: „Akarsz-e eljönni velem, nyuszika?” A tapsifüles ijedten pillant a Skorpióra, és már-már kimondaná, hogy „Eszem ágában sincs”, amikor a Skorpió, a titokzatos bábjátékos, átnyúl a terepasztal alatt, és biztos kézzel belebújik abba a kesztyűbábba, amelyik idáig szabad és önálló nyuszikának képzelte magát. Így aztán az, ahelyett hogy hevesen megrázná a fejét, a legnagyobb meglepetésére bólogatni kezd, és amikor kinyitja a száját, szándéka ellenére azt mondja: „Nagyon szívesen”. Innentől aztán a plüssnyuszi érzései, gondolatai és cselekedetei két szálon futnak. Legszívesebben hanyatt-homlok menekülne, ám ehelyett szó nélkül elmegy a Skorpióval egy lerobbant hotelszobába, s mikor a kaland után ernyedten és kiüresedetten (ami egy levetett kesztyűbábtól nem meglepő) magához tér, úgy érzi, valami varázslat vagy hipnózis hatására történt vele mindaz, ami megtörtént. A helyzet tragikumát fokozza, hogy akibe egyszer ilyen módon bele lehetett nyúlni, az a későbbiekben is tehetetlen alanyává válhat az effajta manővereknek – egészen addig, amíg rá nem ébred e játszma természetére.

Skorpió sorskönyvek

A Skorpió saját magát sem kíméli. Trikóján ez a felirat áll: „Élj intenzíven és halj meg tragikusan.” Ebből íródik azután a „James Dean” vagy „Akcióhős” sorskönyv, amely egyszerre több nyereséggel is kecsegtet. Naponta lehet ugyanis a szakadékba rohanó roncsautóból kiugrani („Ilyenkor érzem csak, hogy élek”), mindeközben az aggódó rokonok és barátok figyelmében lubickolni, végül pedig egyszer s mindenkorra elkerülni a már végképp semmi izgalmat nem kínáló, meszes hátú, járókeretes öregkort. 

A Skorpió szélsőségesen életigenlő – és életellenes is egyben. Jelszava: behatolni, változni, változtatni. Amennyiben nem lesz belőle búvár, barlangász, nyomozó vagy analitikus („Ásóbéka”), gyakran indul végeérhetetlen ezoterikus zarándokutakra („A Grál keresése”). Ennek során csalódottan vándorol egyik gurutól a másik megvilágosodást kínáló szektáig, s ha történetesen pszichoterápiában keresi önmagát, oda sem gyógyulni jár, hanem érezni a lelke mélyén kaparászó kutasz okozta kínokat („Ugye fájni fog, doktor úr?”).

A Skorpió másik jelszava: kitartani a végsőkig. Jelképe az a második világháborús japán katona, aki harminc évvel a békekötés után is bozótharcot folytat egy eldugott banánsziget mélyén („Dzsungelharcos”). E sorskönyvtípus békebeli változatának legszebb megfogalmazását a Brontë nővérek klasszikus regényében, az Üvöltő szelek-ben nyerte; azóta is ez képezi minden sírig tartó, beteljesületlen szerelem ősképét.

Az intenzitás poklába vezető legrövidebb utat nyilvánvalóan a társadalmi, erkölcsi gátak és tabuk áthágása kínálja. Erről mondja Berne, hogy az ilyen sorskönyveket „mások eleven húsával és vérével írják”. Szelídebb változatában (melynek rendszerint mindkét főszerepét Skorpiók játsszák) a látszólag naiv áldozat végzetes szerelembe esik, és hozzámegy egy beteg lelkű pszichopatához. Az pedig, mihelyt elérkezettnek látja az időt, vele (vagy közös gyermekükkel) meg is teszi mindazt, ami előre várható volt tőle („Sade márki”, „Kínzókamra”, „Pszichothriller”). Ezután veszi kezdetét az „Inkább agyonütöm, mint beperelem” manőver, amely – a hatóságok ilyenkor tapasztalható különös vonakodása ellenére (s mindkét fél titkos megelégedésére) – mégiscsak a második lehetőségben ölt testet. Ez a „Börtönbe juttatlak, te gazember”, melynek fordulói akár egy fél emberöltőt is felemészthetnek. S bár ezúttal az izzó gyűlölet köti össze a részt vevő feleket, a lényeg változatlan: a kapcsolat – előjelétől függetlenül – ugyanazon az érzelmi hőfokon lobog tovább. 

A fenti sorskönyvtípusok „A nagymama szemüvege” összefoglaló nevet viselik. (Mert ugye nem igazán érthető, hogy Piroska nagyija miért nem veszi fel a szemüvegét, amikor ajtót nyit, s miért akarja makacsul elhinni a szőrös pofájú farkasról, hogy az egy nyolcéves leányka – hacsak azért nem, mert eközben gondolatai már a vadász fényes puskája körül kalandoznak…)

Amennyiben az Olvasó úgy véli, hogy akiben ennyi fondorlat és kegyetlenség lakik, arra mégiscsak ráillik az „ördögi” jelző, akkor arra kérem, vegye fontolóra: a Skorpió belső világában a fent leírt folyamatok még önmaga előtt is rejtetten zajlanak. Mire elérik a felszínt, olyanok, mint egy vulkánkitörés: senki – ő maga sem – állhat oda, hogy két tenyerével az ömlő lávát visszatartsa. (Éppen ezért gyógyító erejű minden fény, ami a psziché lelki mélységeibe vetül, s láthatóvá teszi a még csupán formálódó, alaktalan magmát. Mert a Skorpió, ha e fény elől nem zárja el a lelkét, s megérti a pusztító és teremtő erők lényegi azonosságát, páratlan energiáját az élet és a kreativitás szolgálatába állíthatja.) 

Nyilas játszmák

A Nyilas ritkán indít játszmát, viszont annál gyakrabban válik mások játszmáinak áldozatává. Ezt azonban mindannyiszor emelt fővel és méltósággal viseli. 

Saját kétszemélyes játszmái közül legismertebb az „Enciklopédia” és az „Excelsior Klub”. Az első változat néhány csőbe húzó kérdéssel veszi kezdetét, mikor is napvilágra kerül kínos tájékozatlanságunk egy általa felvetett kérdés kapcsán. Ekkor a Nyilas jóindulatú leereszkedéssel előadásba kezd, s barokk körmondataiból lassan-lassan kibontakozik, hogy nemcsak a terület országos szakértőjével hozott össze a sors, hanem azzal a kiválasztottal, aki a világon egyedül tényleg mindent tud a témáról. A második játszma során („Excelsior Klub”) pedig csak ámulunk és bámulunk, mennyi híres ember nyüzsög Nyilas ismerősünk körül, s bár ezt ő csak könnyedén és futólag említi, mint életének lényegtelen epizódját, az ilyenkor bennünk támadó zavar és kisebbségi érzés tájékoztat arról, hogy egy játszma szenvedő alanyaivá váltunk.

Ehhez hasonló lelkiállapot kezd elhatalmasodni rajtunk akkor is, mikor Nyilas barátunk vagy partnerünk „Példakép” játszmájába bevonódunk. Ilyenkor nem győzünk csodálkozni, hogy az általa tisztelt és becsült nagyság (tanár, közeli rokon, nagyszülő) mennyi, tényleg csak szuperlatívusszal illethető tulajdonság és képesség birtokosa. Ezek elősorolása és dicsőítése a Nyilas számára valóságos napi rituálé, amin a részvétel minden közel álló számára kötelező. Lassan magunk is kénytelenek vagyunk elismerni: kész csoda, hogy a földgolyón egyáltalán testet ölthetett egy ennyire tökéletes ember, akiben a műveltség, nemesség, szorgalom, önzetlenség, közösségi érzés és lelki tisztaság ily tökéletesen egybeforrt. Ezek után eldönthetjük, vajon a továbbiakban is részt kívánunk-e venni ebben a meghitt kis személyi kultuszban, vagy inkább felszedjük a sátorfánkat, és mihamarabb odébbállunk. Bárhogy döntünk is, kisszerűségünk és jelentéktelenségünk kínzó érzése még hosszú éveken át makacs kísérőnkké szegődik. 

E játszma fonákjaként (amennyiben óvatlanul kimagasló teljesítményt értünk el valamely divatos területen) magunk válunk a Nyilas fanatikus rajongásának célpontjává. Ez a „Maga csodálatos, professzor úr” játszma, amelyről Eric Berne mindkét említett könyvében részletesen olvashatunk. 

Fordított irányú a „Légvár” elnevezésű játszma, amelynek ismert mottója: „Aki tudja, csinálja, aki nem tudja, tanítja”. A „nem tudja” kitétel természetesen sarkos és igazságtalan megállapításnak tűnik a Nyilas felkészültségét illetően, ám vitathatatlan tény, hogy ő gyakran úgy kezd bele egy magasröptű tárgy oktatásába, hogy bár hiányosságaival alapvetően tisztában van, mégis úgy tesz, mintha az adott témáról az égvilágon mindent tudna. S bár e fehér foltokat kompenzáló lelkesültsége tanítványait hatványozottan jobban megmozgatja, mint más, földhözragadt tanárok száraz tárgyi tudása, mégis, évek múltán derül csak ki, hogy a Nyilas professzor úr óráin hallottakat mindössze tanulni lehetett – megtanulni soha.

A másik játszmatípust, amely a Nyilast jellemzi, akár egyszemélyes sorskönyvi mintának is tekinthetnénk, ha nem esnének oly gyakran mások is áldozatául. Kiindulópontját a Nyilasra jellemző nagyban gondolkodás képezi. A „Szarka farka” elnevezésűben csak kisebb léptékű ötletről, elgondolásról van szó, amely épphogy túlnövi a Nyilas rendelkezésre álló erőtartalékait, ám ennek XXL-es változatában, a grandiózus „Titanic” játszmában a főhős mindent és mindenkit egyetlen lapra tesz fel. A terv rendszerint már méreteiben is lélegzetelállító, a vele járó kockázat is hajmeresztő, de a spiritusz rektor szemében pillanatra sem huny ki az optimizmus lángja. Lobogó hittel sugározza magából: sikerülni fog! Csak mikor a család utolsó ingatlanát is elzálogosította, s az összes barát és ismerős pénzét az utolsó fillérig befektette, derül ki, hogy egy elemi tényező sajnos kimaradt a számításból, és a vállalkozás menthetetlenül zátonyra futott. S mert a Nyilas – optimista hevületében – még a legalapvetőbb biztonsági előírásokról sem gondoskodott (lásd a Titanic esetét), ezért ha mást nem is, de az évszázad legnagyobb katasztrófáját sikerült maradéktalanul megvalósítania.

Nyilas sorskönyvek

A fentiek szelídebb kiadású sorskönyvi változata a „Bábel tornya”, illetve házilagos kivitelben a „Cifra palota”. Itt a Nyilas véget nem érő építkezésbe fog, azonban már az alapok kijelölése mutatja, egy élet is kevés ahhoz, hogy tető kerüljön az épület fölé. 

E jegyre jellemző továbbá a Mérlegnél már említett „Cukormáz”, valamint „Rivaldafény” (vagy „Holland nappali”) sorskönyv, melynek szereplői úgy élik életüket, mintha színpadon lennének. E változatnál hiába a csukott ajtók és a leeresztett redőnyök – a ruha így is éjjel-nappal makulátlan, a frizura pompás, a hanghordozás kimért. Minden hibátlan, minden tökéletes – valójában a csoda tudja, hogy egy ilyen hímes fészekbe miért nem száll le soha a boldogság kék madara.

Erős sorskönyvi késztetést hordoz a Nyilas jegyűek cím-, rang- és diplomagyűjtő szenvedélye. Neve: „Manilai taxi”. Ahogy a Fülöp-szigetek e turisztikai látványosságaira gazdájuk addig aggatja a karácsonyfadíszeket, lampionokat és szentképeket, amíg a karosszériából már az égvilágon semmi nem látszik, úgy tűzdeli tele magát a Nyilas is kitüntetésekkel, emlékplakettekkel és tiszteletbeli tagságot igazoló, körbeégetett, pecsétviasszal hitelesített, gót betűs pergamenekkel. E szenvedély élethosszig tartó elfoglaltságot biztosít e sorskönyv tulajdonosának, hiszen mindig akad valahol egy zsebkendőnyi hely, ahová egy díszdoktori oklevél még beszorítható. 

